# [Bosna i Bošnjaci: Ime, biće i identitetna historija](http://www.chicagoraja.net/2013/10/02/bosna-bosnjaci-ime-bice-identitetna-historija/%22%20%5Co%20%22Permanent%20Link%3A%20Bosna%20%20i%20%20Bo%C5%A1njaci%20%3A%20Ime%2C%20bi%C4%87e%20i%20identitetna%20historija)

**Prof. dr. Senadin  Lavić je profesor na Fakultetu političkih nauka u Sarajevu, Direktor Bošnjačke zajednice Kulture Preporod i Član Međunarodnog ekspertnog tima Instituta za istraživanje genocida, Kanada**

 **(Sažetak!)**

Moguće je rekonstruirati liniju postojanja Bosne i identitetnu historiju Bošnjaka na osnovu spoznaja koje proizlaze iz historiografskih, kulturoloških, politoloških, socioloških, etnoloških, lingvističkih, onomastičkih i drugih studija koje su poznate i dostupne za znanstveno-istraživački interes. U ovim studijama postoje brojne kontroverze koje su donekle određene nedostatkom cjelovitih historijskih izvora, neprimjerenim korištenjem znanstvenih metoda i metodoloških pristupa, izvanznanstvenim uticajima i nalozima, ideološkim stereotipima, predrasudama, politikantskim konstrukcijama, hegemonijskim pretenzijama i najmizernijim lažima i falsifikatima.[[1]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn1)

Ime jedne savremene države (stare zemlje, prostora, geografske cjeline, banovine, kraljevine) i naroda koji je naseljava nisu stvar nekog trenutnog povijesnog izmišljanja ili proizvoljnosti. Promišljanje imena Bosne i Bošnjaka opterećeno je povijesnim kontekstom u kojem je nacionalistička infekcija poprimila  epidemijske razmjere. U mnogim slučajevima, nažalost, zapada se u krute naracije o kontinuitetu nepromjenljivog bića, a narod je živo i dinamično biće koje se neprestano transformira u vremenu i pokazuje u novom svjetlu. Gotovo da nema oblasti ljudskog djelovanja i društvenog života čovjeka u današnjoj Bosni koja nije reducirana ideologiziranim naracijama i lažnim interpretacijama. Ovovremene koncepcije transponiraju se u daleku prošlost gdje uopće nemaju nikakvog smisla. Bošnjaci nisu Iliri ili Goti bez obzira što u njihovim korijenima ima ilirskih i gotskih elemenata. Bošnjaci su davno izrazili svoju vlastitu bošnjački svijest i nadvisili plemensko-etnička određenja koju su ostala iza njih kao faza njihove identitetne historije i forme društvenosti. Bošnjaci su, nažalost, kroz sistem obrazovanja u 20. stoljeću „podučavani“ da nemaju vlastite prošlosti (povijesti), svoje porijeklo, svoje naracije o svijetu, svoje ličnosti u velikim događajima, odnosno da su „islamizirani Slaveni“ koji su s jedne strane „Srbi islamske vere“, a s druge strane „cvijeće hrvatskog naroda“.[[2]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn2) Na taj način je u bošnjačku svijest ubačena netačna i opasna informacija koja je iznutra nagrizala narodni bošnjački identitet. Ta nesretna ideologizirana svijest postala je mjera cjelokupnog sadržaja života ljudi, a s njom se znanost mora kritički obračunati.

Dugo traje pokušaj da se povijesna sadržina Bosne i Bošnjaka pretvori u nešto što nikada nije bila, a to, naprimjer, možemo pratiti od programskog spisa *Načertanije* (1844) koji je redigirao Ilija Garašanin za potrebe srbijanske vlade. U toj falsifikatorski provođenoj djelatnosti učestvuju znanstvenici iz polja historiografije, etnologije i antropologije, književnici, političari, teolozi i sveštenici. Svi skupa pokušavaju pokazati od druge polovine 19. stoljeća da je Bosna samo dio susjednih država i da imaju „povijesno“ pravo na nju. Naravno, u tome „dokazivanju“ stradale su  povijesne činjenice koje su prilagođene u spornim interpretacijama onim hegemonijskim koncepcijama koje su jedno vrijeme predstavaljale ključnu orijentaciju beogradskih i zagrebačkih intelektualnih krugova. Nikada ne treba smetnuti s uma – Bosna nikada nije bila srpska ili hrvatska zemlja, a Bošnjani su od srednjovjekovlja svjesni svoje narodne posebnosti. Ni Bosna ni Bošnjaci ne mogu biti negirani ili ignorirani hegemonijski potaknutim historiografijama mnogih beogradskih i zagrebačkih tumača povijesnog događanja. Velikodržavni ekspanzionizam prvih susjeda kamufliran je u znanstvene konceptualizacije naše povijesti, države i imena naroda. U tom polju predstoji rad kritičke svijesti koja treba znanstvenim sredstvima dezavuirati laži i podvale koje su kao falsifikati „funkcionirale“ u znanstvenim teorijama o Bosni i Bošnjacima.

**Ime označava šta jeste**

Ime je jezički znak za biće. Imenom se biće sakuplja u poredak, klasifikaciju, prepoznatljivost. Ime je sveta stvar za pojedinca ili grupu ljudi. Prema imenu ljudi se odnose vrlo često kao prema svetinji. Biće je ono što jeste na neki način. Filozofija pod bićem podrazumijeva *ono što jeste*. Preko imena se postojanje bića definira, precizira, pokazuje. Imenovanje je vrhunska ljudska djelatnost. Čovjek je taj akter koji vrši imenovanje bića. U djelatnosti imenovanja čovjek označava sebe i svijet oko sebe na način kako to on u određenom povijesnom času smatra da je potrebno. Tamo gdje nema imena kao da ne postoji biće, da parafraziramo Höllderina i Heideggera. Ime precizira biće u postojanju. Posebno je važno i vrijedno vlastito ime (*Eigenname* / *proper name*) za pojedinca ili zajednicu ljudi. Latini bi rekli: „Nomen est omen“ – ime je znak.

**Stari horonim i etnonim: ime Bosna i Bošnjaci**

Dosadašnja znanja upućuju nas da je ime *Bosna*, u obliku *Bosona* (grč. Bòσωνα), hronološki prvi put pomenuo Konstantin Porfirogenit u djelu *De administrando imperio* (o. 950. n.e.). Ovo je prvi povijesno potvrđeni spomen imena *Bosna* iz sredine 10. stoljeća. Historijski pomen imena *Bosona* kazuje nam da ime postoji otprije, najvjerovatnije već nekoliko stoljeća.[[3]](file:///C%3A%5C%5CUsers%5C%5Cfs1%5C%5CDownloads%5C%5CZa%20Ferida%20Sefera%20%20%20Bosna%20i%20Bo%C5%A1njaci.doc%22%20%5Cl%20%22_ftn3%22%20%5Co%20%22) Tamo se izričito pominje „to horion Bosona“ (*τò χωριον* *Bòσωνα*), odnosno „zemljica Bosna“. Porfirogenit je  i u drugim slučajevima  koristio za jednu te istu zemlju izraz hora (*χωρα*) i horion (*χωριον*), zemlja i zemljica.[[4]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn4) Porfirogenitov pomen Bosne je prvorazredni historijski izvor koji ima historijsku, kulturološku, politološku, državno-pravnu vrijednost za promišljanje Bosne.

Rađanje bosanske srednjovjekovne države predstavlja poseban znanstveni izazov i problem. Ovo pitanje se do sada na razne načine podređivalo srpskim ili hrvatskim interesima. Tako Nada Klaić primjećuje da bi „upravo rađanje srednjovjekovne bosanske države moralo pobuđivati posebnu pažnju i to ne samo zato što je ona, izgleda, među svojim susjedima *najstarija*, nego i zato što se hrvatska ili srpska „formula“, nikako nisu dale primjeniti na Bosnu“,[[5]](file:///C%3A%5C%5CUsers%5C%5Cfs1%5C%5CDownloads%5C%5CZa%20Ferida%20Sefera%20%20%20Bosna%20i%20Bo%C5%A1njaci.doc%22%20%5Cl%20%22_ftn5%22%20%5Co%20%22) u nastanku bosanske države. Bosna je počela kao banovina i već u 14. stoljeću je kraljevina.

U mlađem prepisu Povelje bana Kulina, napisana 29. avgusta 1189. godine, nalazi se izraz „ban bosenski Kulin“, koji sadrži oblik *bosenski* (Бοсєɴьскᴎ) iz čega proizlazi oblik Bosena (Бοсєɴɑ). Isti oblik Бοсєɴɑproizlazi iz dvije povelje bana Matije Ninoslava (1240. i 1249.) u kojima stoji da je on „ban bosenski“ (Бɑɴь Бοсєɴьскᴎ). I u ostalim srednjevjekovnim izvorima ime se pojavljuje i piše  različito, naprimjer, Бοсɴɑ, Бοсɑɴɑ, Бοсᴎɴɑ. U latinskim izvorima ime je zabilježeno kao *Bossona* (pismo Stjepana II Kotromanića od 13. oktobra 1334.), *Bossina* (dubrovačka pribilješka uz Tvrtkovu povelju iz 1375.), *Bosna*. Dukljanski kralj Vukan 1199. u pismu papi Inoćentiju III piše oblik *Bessina*. Smatra se da izvorni i najstariji naziv zemlje i rijeke Bosne jeste u obliku *Bosona*.[[6]](file:///C%3A%5C%5CUsers%5C%5Cfs1%5C%5CDownloads%5C%5CZa%20Ferida%20Sefera%20%20%20Bosna%20i%20Bo%C5%A1njaci.doc%22%20%5Cl%20%22_ftn6%22%20%5Co%20%22)

U Bosni se od najstarijih vremena vrhovni poglavar zvao *ban*, a u susjednoj Raškoj veliki *župan*.[[7]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn7) Do danas pamtimo bana Boriča, bana Prijezdu, bana Kulina i njegovu povelju Dubrovčanima od 29. avgusta 1189. godine, velikog i moćnog bana Stephana II Kotromana, koji je pripremio Tvrtku I poziciju, i mnoge druge. Sima Ćirković piše: „Tek što je postao sused Bosne župan Nikola Altomanović je došao u neprijateljstvo prema banu Tvrtku…“[[8]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn8) Bosanski ban Tvrtko I Kotroman (Kotromanić) se 1377. krunisao za kralja u Milama kod Visokog, tako da je Bosna otada postala kraljevina. Nedugo od dana kada je Tvrtko I stavio na glavu kraljevsku krunu, naime, 1390. s ponosom je obznanio svoju titulu s ovim oznakama: „Stephan Tvrtko, po božijoj milosti kralj Bosne, Dalmacije,  Raške,  Hrvatske i Primorja“. Nažalost, Tvrtko I je sklopio oči 1391. godine u naponu moći. Bosna je, dakle, bila banovina pa kraljevina, a onda su je Osmanlije zauzele i pretvorile u sandžak pa u ejalet (beglerbegluk). Za vrijeme osmanske vlasti Bošnjaci su 12. septembra 1831. godine u Sarajevu proglasili autonomiju Bosne u sklopu Osmanskog carstva. To je čuveni pokret za autonomiju s Husein-begom Gradaščevićem na čelu. U tom  vremenu u Bosni još uvijek nema imena hrvatskog i srpskog naroda, svi su Bošnjaci s tri vjere. Taj proces počinje poslije 1862. godine kada se planski sprovodi posrbljavanje i kroatiziranje bosanskog i bošnjačkog naroda. Dolaskom Austrougarske 1878. Bošnjaci su masovno počeli da se iseljavaju u Tursku, ali su dvadeset godina poslije okupacije Bosne uspjeli da se dignu i pokrenu kulturni preporod na čelu sa Safvet-begom Bašagićem i drugima kulturnim poslenicima. Bašagić je 1903. stao na čelo „Gajreta“. Od 1918. godine bošnjačko biće je potisnuto i prisiljeno da se „izjašnjava“ i „opredjeljuje“ za srpsko ili hrvatsko narodno ime – ali ne za bošnjačko.

Bosna je u Jugoslaviji bila federalna jedinica, republika, čija je državnost obnovljena 25. novembra 1943. godine na Prvom zasjedanju ZAVNOBiH-a u Mrkonjić Gradu (Varcar-Vakufu),[[9]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn9) a od 22. maja 1992. godine internacionalno priznata republika, kao 177. članica OUN.

Bosna u povijesnom kontinuitetu ima jednu od najstarijih regionalnih organizacija u Evropi. Doboro je poznato da te regije nikada nisu bile utemeljene samo na etničkom, nego na *historijskim*, *saobraćajnim*, *geografskim* i drugim *ekonomsko*-*političkim* principima koji su omogućavali efikasno funkcioniranje sistema. „Upravo je na tim principima ustrojena BiH ušla u savremenu povijest. Bosanski se vilajet uoči Berlinskog kongresa i austrougarske okupacije 1878. sastojao od sedam sandžaka: bihaćkog, travničkog, zvorničko-tuzlanskog, hercegovačkog, banjalučkog, sarajevskog i novopazarskog, koji nije obuhvaćen okupacijom nego je ostao u sastavu Osmanskog carstva. Austro-Ugarska je zadržala ovu zatečenu osmansku političko-administrativnu strukturu prostim preimenovanjem sandžaka u okruge. Kako je članom 135. Vidovdanskog ustava iz 1929. garantiran teritorijalni integritet BiH, to su njenih šest okruga postali oblasti.“[[10]](file:///C%3A%5C%5CUsers%5C%5Cfs1%5C%5CDownloads%5C%5CZa%20Ferida%20Sefera%20%20%20Bosna%20i%20Bo%C5%A1njaci.doc%22%20%5Cl%20%22_ftn10%22%20%5Co%20%22) Naravno, ovi sandžaci, a kasnije okruzi, jesu rezultat višestoljetnog političko-ekonomskog razvitka od ranog srednjeg vijeka i pojavili su se mnogo prije konstitucije današnje tri etničke grupe na tlu BiH koje pokušavaju izvršiti etnoteritorijalizaciju države. Osmanlije su samo nastavile s uređenjem države na onoj osnovi koju su zatekli – ona se sastojala iz više oblasti ili „zemalja“. Tako je, naprimjer, uz „unutarnju jezgru“ matične zemlje Bosne (oko izvora i gornjeg toka rijeke Bosne i gornjeg Podrinja) kralj Tvrtko pripojio Polimlje, onda je uz to Usora i Soli (Tuzlanski bazen), Donji kraji (Bosanska krajina) i Hum (od XV stoljeća Hercegovina), a Osmanlije su pridodale Pounje s Bihaćem (1592) i župom Pset (Krupa), Cazinom i Kladušom (1633). Tim oblastima je davno zaokružena teritorijalna cjelina današnje države Bosne i Hercegovine.

Muhamed Hadžijahić smatra da je prvo dato ime za *prostor* iz kojeg je nastao horonim (ime za zemlju) Bosna, po kojem je kasnije nazvana rijeka (hidronim *Bosna*) koja teče kroz taj prostor.[[11]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn11) Naravno, čovjek je ono biće koje imenuje stvari oko sebe. Oni koji su imenovali taj prostor, smatra I. Pašić, najvjerovatnije su bili *Basanisi*, gotizirano tračko pleme koje se naselilo u visočku dolinu u VI stoljeću.[[12]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn12) Dakle, rijeka Bosna i zemlja Bosna, najvjerovatnije, dobile su ime od etnonima *Basanisi*. Muhamed Hadžijahić je u tekstu „Ko su preteče Bošnjaka“ pomenuo hipotezu o Besima.[[13]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn13) Hronološki i lingvistički fakti koji stoje u vezi s imenom Bosna, „pokazuju da je ime Bosna nastalo kontrakcijom od oblika *Boson* (*Bosona* > *Bosna*). Pritom, s oblikom *Bosna* kontrakcija je riješila disimilaciju dvostrukog *o* u *Bosona*.“[[14]](file:///C%3A%5C%5CUsers%5C%5Cfs1%5C%5CDownloads%5C%5CZa%20Ferida%20Sefera%20%20%20Bosna%20i%20Bo%C5%A1njaci.doc%22%20%5Cl%20%22_ftn14%22%20%5Co%20%22) U historijskim izvorima susreću se brojni oblici imena Bosna koji se različito pišu. Mnoštvo tih različitih zapisa imena zemlje Bosne kazuje nam da je naziv zemlje vrlo star i sigurno predslavenski. „Različite jezičke adaptacije imena, u slavensko-bosanskom, srednjegrčkom i vulgarnolatinskom, prije svega, pokazuju da ime Bosna ne pripada tim jezicima.“[[15]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn15) Jezgreno tlo Bosne, prvi „sveti krug“ njenog razvitka, prema istraživanjima Pave Anđelić, jeste u oblasti današnjeg Visokog odakle se koncentrično širi na okolni prostor.[[16]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn16) Anđelić je naveo šest faza ili prstenova širenja imena Bosna, s tim da nije datirao prvu fazu, a zadnja se završava u 12. stoljeću kada se u Bosnu uklapaju prostrane oblasti Donjih Krajeva, Usore, Soli, Podrinja i Zagorja. Ljudi (narod) koji na tom prostoru žive sebe su imenovali Bošnjanima. Tvrtko I je u 14. stoljeću pridodao i Polimlje u sastav Bosne. U tom prostoru Bosne stoljećima žive Bošnjani (kasnije Bošnjaci) – Bosna (*Bosona*) je zemlja i država Bošnjana.[[17]](file:///C%3A%5C%5CUsers%5C%5Cfs1%5C%5CDownloads%5C%5CZa%20Ferida%20Sefera%20%20%20Bosna%20i%20Bo%C5%A1njaci.doc%22%20%5Cl%20%22_ftn17%22%20%5Co%20%22) Iz tog samoodređenja razvila se svijest o sebi i vlastitom biću „na svojoj, na plemenitoj baštini“. Dakle, može se tvrditi da već odavno postoji bošnjačka samosvijest i da su Bošnjaci prirodno generiran narod iz starih etničkih osnova.

**Identitetna historija Bošnjaka**

U brojnim historijskim spisima, kakve su primjerice povelje i diplomatska pisma, nalazimo staro ime Bošnjani za narod koji živi u Bosni. Stari etnički oblik **Bοσєνικος** (Bosenikos), koji se nalazi u titularu bizantijskog cara Mihajla Komnena iz 1166. godine, svjedoči o postojanju starog imena za narod Bosne… Kad franjevci 1291. dolaze u Bosnu oni zatiču narod, etnikum koji se zove *dobri* *Bošnjani*… U povelji Stepana (Stephan) II Kotromanića iz 1332. godine pominje se ime Bošnjani. To znači da je ono starije i da se za njega već zna. Također, Tvrtko I Kotromanić pominje u poveljama ime Bošnjani. U glavne elemente identitetne specifičnosti Bošnjaka spadaju oznake: vezanost za zemlju Bosnu („plemenita baština“), samostalna Crkva bosanska (crkva bosanskih krstjana) i gnostička učenja, bosanski jezik (od pisma bosančice do savremnog doba i latiničnog pisma), nadgrobni spomenici stećci („nadgrobni spomenici plemena bosanskog“) koji se rasprostiru tamo gdje je bila srednjevjekovna bosanska država, prelaz iz kršćanstva u islamsku vjeru, izvornost i starost na bosanskom prostoru, autohtonost.

Kada su Osmanlije zauzele Bosnu oni su pravili deftere i popisivali stanovništvo. Prvi popis stanovništva u Bosni Osmanlije su izvršile 1468. godine i tada se bilježi da u Sarajevu žive kršćani i muslimani.[[18]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn18) U prvim defterima Sandžaka Bosna navodi se da u Bosni žive krišćani (katolici i grčko-istočna vjera) i krstjani (pripadnici Crkve bosanske). Etnički su stanovnici u tome vremenu nazivani Bošnjani, a od osmanskog dolaska oni se nazivaju Bošnjaci (tur. *Boşnaklar*). To ime za cjelinu bosanskog naroda ostaće sve do druge polovice 19. stoljeća kada počinju velikodržavni projekti srpskog i hrvatskog nacionalizma. Često se pripadnici Crkve bosanske, *bosanski krstjani*, pogrešno nazivaju „bogumili“. U radovima Franje Račkog od polovice 19. stoljeća razvija se narativ o „bogumilima“, a zanemaruje se da su stanovnici Bosne narod koji se zove Bošnjani, odnosno Bošnjaci. Bošnjaci su od 15. stoljeća prihvatili islamsku vjeru i nisu prestali biti Bošnjaci, odnosno nisu promijenili etničku strukturu vlastitog bića. Promjena vjere nije  nikako mogla dovesti do promjene etničkog identiteta i povijesti naroda. Bošnjaci su u islamu ostali – Bošnjaci. Oni su svojoj identitetnoj historiji dodali još jednu specifičnost, tj. islamsku vjeru… Osmanlije su poslije osvojenja kraljevine Bosne koristile Vlahe kao značajan „društveni, politički i vojni faktor… U borbi za potiskivanje hercega Stjepana i njegovih nasljednika i za konačno zauzimanje cijele Hercegovine, oni su se koristili suprotstavljanjim pozicijama Vlaha i vlaških starješina i ostataka domaće feudalne klase.“[[19]](file:///C%3A%5C%5CUsers%5C%5Cfs1%5C%5CDownloads%5C%5CZa%20Ferida%20Sefera%20%20%20Bosna%20i%20Bo%C5%A1njaci.doc%22%20%5Cl%20%22_ftn19%22%20%5Co%20%22)

Možemo reći da su Bošnjaci stari evropski narod koji ne može biti sveden na jednu dimenziju postojanja narodnog bića, naprimjer, religijsku, jezičku, historijsku ili neku drugu karakteristiku etniciteta, nego se moraju gledati holistički kao narodno povijesno biće u totalitetu, koje ima svoju evolucijsku putanju, postaje, sadržaje, smjerove, događaje. Tek kad se posmatra kao cjelina, bošnjački narod se pokazuje i otvara nam punu sliku svoga postojanja u povijesti. Zanemarivanje te cjeline falsificira veliki dio sadržaja slike Bošnjaka u povijesti.

U strukturi bošnjačkog etničkog bića povijesno se sakupilo svega pomalo. Ako u bošnjačkom biću ima ilirskog, gotskog, keltskog, tračkog, slavenskog  elementa ne znači da se Bošnjaci danas mogu svesti isključivo na samo jedan od sastavnih elemenata.[[20]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn20) Njihova *identitetna historija* nije svodiva na povijesne stanice ili elemente iz koji se razvija jedno narodno biće. Zato je naivno i pogrešno svako ono pojedinačno svođenje Bošnjaka na Ilire, Gote, Kelte, Tračane, Slavene, jer se ne smije zanemariti povijesni kontekst u kojem se javlja određeno ime. Pojmovi mijenjaju svoj sadržaj kroz vrijeme, to jeste oni semantički nisu istog značenja koje se nekada vezalo uz njih i ne odnose se na isto biće. Današnji Bošnjaci nisu ono od čega su povijesno sastavljeni, jer po tome naivnom shvatanju nikada ne bi mogli da se razviju u cjelovito i samosvjesno narodno biće. Uvijek bi se morali reducirati na sastojke od kojih prepoznajemo tragove, crtice, sličnosti. Cjelina koja je danas osvještena nije svodiva na dijelove ili elemente.[[21]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn21)

Današnji Bošnjaci su  mnogo više od pukog mehaničkog zbira sastavnih povijesnih dijelova koji su u strukturalnom višestoljetnom  jedinstvu neizdvojivi iz njihovog bića. I naivno je na svim povijesnim linijama praviti neupitan kontinuitet narodnog bića koje se, to nikada ne smijemo zaboraviti, povijesno i kulturno transformira, mijenja, preoblikuje. Narod se kroz poviejst mijenja – u tome nema ništa sporno. Ono što je bilo jučer već danas više nije. Bošnjačka svijest se razvija, obrazuje, oblikuje u odnosu prema drugima. Dakle, Bošnjaci su već stoljećima imenovani kao Bošnjaci bez obzira što u njihovim starim rodovsko-plemenskim korijenima možemo prepoznati ilirske, gotske, tračke ili keltske i slavenske korijene.[[22]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn22) Pluralitet današnjeg narodnog bića već odavno je objedinjen u imenu Bošnjani i Bošnjanke (ime u srednjevjekovlju), odnosno Bošnjaci i Bošnjakinje (ime od osmanskog doba do danas). Ne može se identitetna historija reducirati na samo jednu etničku komponentu koja je bila jedna od njezinih razvojnih objedinjavajućih faza.

Ime za narod *Bošnjaci*, naprimjer, pronalazimo kod Marka Marulića u *Molitvi suprotivoj Turkom* napisanoj između 1493. i 1500. godine:

Boj su bili š njimi [*Turcima*, op. S. L.] Harvati, Bošnjaci,

Garci ter Latini, Sarbli ter Poljaci.

Povlačiti ova imena u Marulićevoj pjesmi iz povijesnog konteksta (Harvati, Bošnjaci, Sarbli) da bi se pokazalo tobožnje postojanje triju zasebnih naroda u srednjem vijeku u Bosni nije opravdano. Historijski izvori pokazuju da u srednjem vijeku ne postoje u Bosni Srbi i Hrvati kao narodi. A nacije su mnogo više i složenije od „imaginarne zajednice“ (B. Anderson) koje se pojavljuju tek krajem 18. i u 19. stoljeću. Kod nas se, nažalost, naivno, neznalački i neopravdano provodi izjednačavanje nacije i naroda, što je znak nerazumijevanja razlike između naroda, koji se određuje preko kulture, i nacije,  koja se vezuje za državu.[[23]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn23) Tek od druge polovine 19. stoljeća u Bosni se odvija proces primenovanja bošnjačkih katolika i pravoslavaca u bosanske Hrvate i bosanske Srbe.[[24]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftn24) U *Načertaniju* iz 1844. godine, koje je redigirao Ilija Garašanin, a napisali Franjo Zah i Adam Čartiorski, Bošnjaci se spominju pod svojim historijskim etničkim imenom, ali se planira pridobijanje i prevođenje bošnjačkih pravoslavaca, katolika i muhamedanaca pod srpsko ime. U drugoj polovini 19. stoljeća Bošnjaci pravoslavci i katolici postali su meta nacionalne propagande iz Srbije i Hrvatske. Od bošnjačkih katolika nastaju bosanski Hrvati, a od bošnjačkih pravoslavaca nastaju bosanski Srbi.

Na bošnjačkom Saboru koji je održan 27. i 28. septembra 1993. godine, vraćeno je staro narodno ime *Bošnjak* za narod koji je do tada imenovan kao *Muslimani*, a već 1994. dodati su amandmani na Ustav Republike Bosne i Hercegovine gdje je jasno naznačeno da se dosadašnje ime *Muslimani* ima nadomjestiti imenom *Bošnjaci*. Time je ponovo prihvaćeno staro historijsko ime za narod. To naravno ne znači da se ime Bošnjak nije spominjalo i koristilo tokom 20. stoljeća, naprimjer, u Turskoj naš narod zovu Bošnjaci, na Kosovu, Crnoj Gori i Albaniji, dakle, drugi narodi znaju naše narodno ime.

**Jezik Bošnjaka**

Bošnjaci povijesno i lingvistički svoj jezik nazivaju *bosanskim jezikom*. Njihov jezik spada u porodicu slavenskih jezika. Najstariji poznati dokument za povijest bosanskog jezika jeste *Povelja bana Kulina* od 29. avgusta 1189. godine. Slavenizacija Bosne bila je uslovljena slavenskom zemljoradnjom. Brojni slavenski termini iz zemljoradnje od koje se živi, vremenom su potisli predslavenske jezike Bosne, gotski, trački, vulgarnolatinski koji je odranije prevladao ilirski.

Jedan od najstarijih tragova njihove jezičke svijesti je rječnik bosansko-turskog jezika, poznat pod imenom *Magbuli arif* ili *Potur-Šahidija*, koji je 1631. godine napravio Muhamed Hevaji Uskufi.

Mula Mustafa Bašeskija u svome *Ljetopisu* piše:

„Taj čovjek je bio mlad, punačak u licu, na bosanskom to kažu *rumen*.“

Svoje sevdalinke Bošnjaci pjevaju na bosanskom jeziku. V. S. Karadžić ih je htio predstaviti kao „srpske pesme“ i uzeo je bosanski jezik za osnovu srpskog jezika. Na kraju, prizivamo riječi Nedžada Ibrišimovića iz njegovog interview-a *Bosna je dobrim sjemenom posijana* (1994): „Bošnjački narod je posljednjih, otprilike sto i sedamdeset godina, od pokreta Huseina-kapetana Gradaščevića, do prije dvije godine, bio u nekoj vrsti polusna. Kada je bošnjački narod prije dvije godine promolio glavu, dobio je granatu u tu istu glavu.“[[25]](file:///C%3A%5C%5CUsers%5C%5Cfs1%5C%5CDownloads%5C%5CZa%20Ferida%20Sefera%20%20%20Bosna%20i%20Bo%C5%A1njaci.doc%22%20%5Cl%20%22_ftn25%22%20%5Co%20%22) Danas su se Bošnjaci probudili iz „polusna“ i tu su, na svejtskopovijesnoj sceni s drugim narodima.

Ovo je sažetak jedne kompleksnije i izvorima potkrijepljenije studije i može čitaocima služiti kao informacijski putokaz za daljnja istraživanja.

[[1]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref1) Primjer historiografskog falsificiranja povijesti Bosne predstavlja knjiga Vladimira Ćorovića *Bosna i Hercegovina* (1925), u kojoj se ni slučajno ne dopušta postojanje etničke posebnosti Bošnjaka i samostalne Bosne, a vrlo grubo i neoprezno se podmeće hipoteza o srpskom i hrvatskom povijesnom prisustvu u Bosni, odnosno o Bosni kao srpskoj i hrvatskoj zemlji.

[[2]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref2) Bošnjaci nisu nastali kada su Osmanlije došle na Balkansko poluostrvo i ratnički osvojili kraljevinu Bosnu 1463. godine. Povijest Bosne i Bošnjaka, dakle, ne počinje s dolaskom Osmanlija na Balkan. Ovo je polazni aksiom ***bošnjačke samosvijesti***. Bošnjaci su stari evropski narod čija je sudbina specifična i vrlo kompleksna, a posebno pitanje njihovog imena u 20. stoljeću. Ne postoji ni jedan narod u Evropi koji je doživio sličnu sudbinu da mu zabrane ime i jezik (Austrougarska vlast dekretom zabranjuje bosanski jezik 1907.) i prognaju/potisnu narodno ime (etnofagija i glotofagija).

[[3]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref3) „A ime *Bosna* nastalo je kontrakcijom od *Bosona*; ime *Bosna* mlađe je od *Bosona* i u tome ne može biti dvojbe. Ignorira se onomastička znanost, a u onomastici slogovno duži jezički oblici zakonomjerno su stariji od kraćih. Kontrakcija *Bosona* > *Bosna* nastala je u skladu s općom jezičkom tendencijom za pojednostavljivanjem jezičkih oblika.“ (Ibrahim Pašić, *Predslavenski korijeni Bošnjaka. Tračko ime Bosna i Tračani u Bosni*, BZK „Preporod“, Sarajevo, 2012, str.60.)

[[4]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref4) Muhamed Hadžijahić, *Povijest Bosne u IX i X stoljeću*, BZK „Preporod“, Sarajevo, 2004, str. 15.

[[5]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref5) Nada Klaić, *Srednjovjekovna Bosna. Politički položaj bosanskih vladara do Tvrtkove krunidbe* (1377. g.), Eminex, Zagreb, 1994, str. 5.

[[6]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref6) F. Miklosich, *Monumenta Serbica*, Spectantia historiam Serbiae Bosnae Ragusii, Graz, 1964, str. 28, 32, 79, 101.; Ibrahim Pašić, *Predslavenski korijeni Bošnjaka. Tračko ime Bosna i Tračani u Bosni*, BZK „Preporod“, Sarajevo, 2012, str. 27, 40, 41, 47. i dr.

[[7]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref7) Vladimir Ćorović, *Historija Bosne*, str. 113.

[[8]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref8) Sima Ćirković, *Istorija srednjovekovne bosanske države*, Beograd, 1964, str. 133.

[[9]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref9) Bosna i Hercegovina obnavlja svoju državnost na prvom zasjedanju ZAVNOBiH-a, u Mrkonjić Gradu, 25. novembra 1943. godine. Održavanje ZAVNOBiH-a u predvečerje Drugog zasjedanja AVNOJ-a u Jajcu kasnilo je zbog neusklađenih i različitih koncepcija o političko-pravnom statusu BiH u budućoj jugoslavenskoj federaciji. Radilo se o dvije koncepcije o statusu BiH: prva zagovara status autonomne pokrajine u okviru Srbije ili neke druge jugo-republike, odnosno u okviru Federacije, a druga zagovara BiH sa statusom federalne jedinice unutar jugoslavenske federacije, sasvim ravnopravne Srbiji, Hrvatskoj, Makedoniji, Crnoj Gori i Sloveniji. Izgleda da je, prema historijskim izvorima, upravo Josip Broz Tito donio presudnu prevagu da BiH bude federalna jedinica unutar tadašnje Demokratske federativne Jugoslavije  (DFJ). Dakle, federalni status BiH unutar DFJ definitivno je utvrđen odlukama Prvog zasjedanja ZAVNOBiH-a. Možemo reći, sasvim opravdano i prema historijskim činjenicama argumentirano, da ZAVNOBiH ponovo uspostavlja, odnosno *obnavlja* državnost BiH. Odlukama Prvog zasjedanja ZAVNOBiH-a BiH je utemeljena kao država njezinih građana i ravnopravnih naroda: Bošnjaka, Hrvata, Srba i pripadnika drugih naroda.

[[10]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref10) Mustafa Imamović, *Knjige i zbivanja*, Magistrat, Sarajevo, 2008., str. 492.

[[11]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref11) Muhamed Hadžijahić, Ibid., str. 162-166.

[[12]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref12) Desetine historičara pisali su o činjenici da je *ime* *Bosna* tračkog porijekla. O tome su pisali, naprimjer, Bonifinis Antonio (ugarski historičar, umro 1503.), Sebastijan Münster (1489-1552), Cerva Ludovik Tubero, Mavro Orbini (*Kraljevstvo Slavena*, 1601.), Caroli du Fresne, Daniel Farlati, Gian Antonio Bomman. Ivan Frano Jukić, Pasko Vasa efendija, E. Picot de Saint-Marie, Abel Lukšić, fra Anto Knežević, Ibrahim Pašić i dr. Većinu ovih imena pominje Muhamed Hadžijahić u tekstu „Ko su preteče Bošnjaka“.

[[13]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref13) Muhamed Hadžijahić, „Ko su preteče Bošnjaka“, Odjek, god XXI, broj 5, od 1. marta 1969, Sarajevo, 1969, str. 16.

[[14]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref14) Ibrahim Pašić, Ibid. str. 29.

[[15]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref15) Ibrahim Pašić, Ibid. str. 29.

[[16]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref16) Pavo Anđelić, *Visoko i okolina kroz historiju*, 1, Visoko, 1984, str. 111.

[[17]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref17) Ovdje je jasno da je narod dao ime zemlji, rijeki ili prostoru općenito. Ime bosanskog naroda, dakle, Bošnjana, odlučujuće je u nastanku imena *Bosna*.

[[18]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref18) Behija Zlatar, *Zlatno doba Sarajeva (XVI stoljeće)*, Svjetlost, Sarajevo, 1996.

[[19]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref19) Nedim Filipović, *Osmanski feudalizam u Bosni i Hercegovini*, Armis Print, Sarajevo, 2007, str. 433.

[[20]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref20) Švicarski institut IGENEA pokazao je genetski sastav strukture stanovništva u Bosni i Sandžaku. Etnički supstrat čine: Iliri 40 %, Kelti 15%, Goti 20%, Slaveni 15%, Huni 6% i Tračani 4%. Nema tu nikakvih Srba i Hrvata od „stoljeća sedmog“ što dovodi u pitanje brojne historiografske falsifikate.

[[21]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref21) Hegel u *Fenomenologiji duha* koristi sliku s pupoljkom, cvijetom i plodom. On kaže: “Pupoljak se gubi u izbijanju cvijeta, te bi se moglo reći da cvijet opovrgava pupoljak; tako isto plod oglašava cvijet za neko lažno postojanje biljke, te kao istina biljke nastupa plod na mjesto cvijeta. Ove se forme ne samo razlikuju, već se također uzajamno potiskuju kao međusobno nepodnošljive. Ali, njihova prolaznost čini ih u isto vrijeme momentima organskog jedinstva, u kome one ne samo ne protivrječe jedan drugoj, već je svaka isto tako nužna kao i svaka druga; i tek ta jednaka nužnost sačinjava život cjeline .“ (G. W. F. Hegel, *Fenomenologija duha*, BIGZ, Beograd, 1974, str. 2.)

[[22]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref22) Regija *Balkan* je raskršće kojim kroz povijest prolaze brojni narodi u svojoj ovozemaljskoj potrazi za „smislom“.

[[23]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref23) U tom smislu *Bosanci* su nacija, nacionalnost, državljanstvo ili oni koji su državljani Bosne i Hercegovine, a Bošnjaci su narod koji živi u Bosni i širom svijeta.

[[24]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref24) U Bosni nije postojala srpska narodna ni nacionalna svijest u devetnaestom stoljeću, tačnije do 1863. godine, kada je u Sarajevu potaknut projekt za *širenje srpskog narodnog imena u Bosni*, na čijem je čelu bio Bogoljub /Teofil/ Petranović (Drniš, 1830. – Šibenik, 1887.), jeromonah pristigao iz Savine. Petranović je po nalogu vlade iz Srbije došao u Bosnu 1862. sa zadatkom da propagandno djeluje među pravoslavnim bošnjačkim stanovništvom i priprema ga za bunu protiv osmanske vlasti. Službeno Petranović dolazi u Bosnu kao učitelj da se bavi učiteljskim i književnim radom (prikupljanje narodnih pjesama), a stvarno je plaćeni srbijanski agent koji ima zadatak da širi „srpsku narodnu svijest“ među bošnjačkim pravoslavcima i priprema bunu, čime se intenzivno bavi sve do 1869. godine, kada je protjeran iz Bosne. Sadržaj Petranovićeva rada u Bosni ogledao se u širenju svijesti među bošnjačkim pravoslavcima o veličini srpstva i o pravoslavnoj Rusiji koja stoji kao zaštitnica iza slavensku pravoslavnu braću. To je bio dio zadataka koji su postavljeni u *Načertaniju* 1844.  Novak Kilibarda smatra da „nacionalno egzaltiranom Petranoviću takva Bosna izgledala je kao obećana zemlja“. Zato ne treba sumnjati u Petranovićevu izjavu da je pošao u Sarajevo „sa plamenim oduševljenjem“. Kilibarda napominje da je Petranović „u Sarajevu bio na čelu odbora koji je imao cilj da se iskorjenjuje pogrdni naziv Vlasi, a da se populariše ime Srbin. Fra Grga Martić, koji je živio u Sarajevu u isto vrijeme kada i Petranović, sjeća se 1906, u svojim *Zapamćenjima,* da je Teofil Petranović bio glavni organizator srpske propagande u Bosni. Vladislav Skarić, odličan poznavalac sarajevske prošlosti, veli da je Teofil bio duša srpskog pokreta u Sarajevu i da je rukovodio srpskim odborom koji je imao »revolucionarnih ciljeva«. Jovan Skerlić dokazuje da je *Omladinsko društvo* u Sarajevu osnovano 1866. godine, kada i *Spomenica* u Temišvaru i *Srbenda* u Pragu. Javno se zvalo *Društvo za kupljenje narodnih umotvorina*, a u stvari bilo je središte omladinskog pokreta u Bosni“. (Novak Kilibarda, *Narodne pjesme iz Bosne i Hercegovine*, knjiga VIII, „Svjetlost“ Sarajevo, 1989; Novak Kilibarda, „Bogoljub Petranović kao sakupljač narodnih pjesama“, Srpska akademija nauka i umetnosti, u: *Zbornik istorije književnosti,* knj. VIII, Beograd, 1974; <http://www.rastko.rs/rastko-bl/umetnost/knjizevnost/bpetranovic/nkilibarda-bpetranovic_l.html>).

Po ugledu na srpsko, tih se godina osniva slično *Društvo za širenje hrvatskog nacionalnog imena*, tj. ukidanje naziva Šokac, a usvajanje nacionalne odrednice Hrvat. Na čelu Društva je bio dragoman pruskog Konzulata u BiH, izvjesni Klement Božić. O ovome je pisao Tomo Herkalović u “Obzoru”, br. 78, od 19. marta 1911. i još ranije u knjizi *Vorgeschichte der Occupation Bosniens und der Hercegovina* (Zagreb 1906). (Šaćir Filandra, *Bošnjačka politika u 20. stoljeću*, Sejtarija, Sarajevo, 1998.)

[[25]](file:///C%3A%5CUsers%5Cfs1%5CDownloads%5CZa%20Ferida%20Sefera%20%20%20Bosna%20i%20Bo%C5%A1njaci.doc#_ftnref25) Nedžad Ibrišimović, *Ruhani i šejtani inspiriacija*, Legološko udruženje BiH, Sarajevo, 2013, str. 141.